b'\n_START_ARTICLE_\nBamse\n_START_SECTION_\nSarjakuvan maailma\n_START_PARAGRAPH_\nSarjakuvan p\xc3\xa4\xc3\xa4hahmo on Nalle (ruotsiksi Bamse), maailman vahvin ja kiltein nalle. Nalle joutuu yst\xc3\xa4vineen usein seikkailuihin. Luonteeltaan h\xc3\xa4n on hyv\xc3\xa4ntahtoinen, ja h\xc3\xa4n puolustaa sorrettuja._NEWLINE_Nalle saa valtavan suuret jymyvoimat iso\xc3\xa4itins\xc3\xa4 Augusta Beatan (Agusta Beata) valmistamasta jymyhunajasta. Voimillaan Nalle pystyy mm. heitt\xc3\xa4m\xc3\xa4\xc3\xa4n lentokoneen ilmaan ja pys\xc3\xa4ytt\xc3\xa4m\xc3\xa4\xc3\xa4n liikkuvan junan sek\xc3\xa4 taltuttamaan vihollisiaan ja vaarallisia villiel\xc3\xa4imi\xc3\xa4. Vaarat Nalle selvitt\xc3\xa4\xc3\xa4kin usein nyrkein tai muutoin jymyvoimiensa avulla, vaikka Nalle toisaalta ristiriitaisesti v\xc3\xa4itt\xc3\xa4\xc3\xa4kin, ettei h\xc3\xa4n tappele. Muut eiv\xc3\xa4t saa jymyhunajasta voimaa, vaan kolmen p\xc3\xa4iv\xc3\xa4n vatsavaivat. Poikkeuksellisesti voimaa jymyhunajasta saavat kuitenkin my\xc3\xb6s Nallen tyt\xc3\xa4r Nalle-Maija, joka tosin saa my\xc3\xb6s vatsavaivoja, Nallen lemmikkimehil\xc3\xa4inen Surre sek\xc3\xa4 yksi Nallen vihollisista, Murri-Murri (Gluff-Gluff)._NEWLINE_Nallen hahmot asuvat maaseudulla Kumpulassa, kaupungin vieress\xc3\xa4. Monen hahmon talo sijaitsee korkean vuoren huipulla._NEWLINE_Nalle meni naimisiin Leenan (Brummelisa) kanssa 1981 ja sai perheen vuonna 1982. Perheeseen syntyi lukija\xc3\xa4\xc3\xa4nestyksen perusteella kaksi poikaa Lennu (Brum) ja Teddy (Teddy) sek\xc3\xa4 yksi tytt\xc3\xb6 Nalle-Maija (Nalle-Maja). My\xc3\xb6hemmin vuonna 1986 syntyi viel\xc3\xa4 tytt\xc3\xb6 Pampula (Brumma). _NEWLINE_Nallella on paljon yst\xc3\xa4vi\xc3\xa4 ja vihollisia. Parhaimmat yst\xc3\xa4v\xc3\xa4t ovat viisas kilpikonna Kilpinen (Skalman), jolla on kilven alla l\xc3\xa4hes mit\xc3\xa4 vain, ja Pomppi (Lille Skutt), joka on naimisissa Niina Kaniinin kanssa. Pompilla ja Niina Kaniinilla on vilkas lapsi nimelt\xc3\xa4 Minihyppy (Mini-Hopp). Kilpisell\xc3\xa4 ei ole perhett\xc3\xa4._NEWLINE_Kilpisen ja Pompin kanssa Nalle seikkailee monissa seikkailuissa. Kilpinen on eritt\xc3\xa4in etev\xc3\xa4 keksij\xc3\xa4. Sankarit seikkailevat h\xc3\xa4nen keksint\xc3\xb6jens\xc3\xa4 turvin monessa tarinassa. Kilpinen on my\xc3\xb6s keksinyt itselleen ruoka- ja unikellon, joka ilmoittaa h\xc3\xa4nelle ruokailujen ja unen ajat. Kun kello soi, ei juuri mik\xc3\xa4\xc3\xa4n saa Kilpist\xc3\xa4 her\xc3\xa4\xc3\xa4m\xc3\xa4\xc3\xa4n tai lopettamaan sy\xc3\xb6mist\xc3\xa4\xc3\xa4n. Er\xc3\xa4\xc3\xa4ss\xc3\xa4 sarjakuvassa Nallen yst\xc3\xa4v\xc3\xa4t kokeilivat her\xc3\xa4tt\xc3\xa4\xc3\xa4 h\xc3\xa4nt\xc3\xa4 kovalla melulla, mutta Kilpinen her\xc3\xa4si vasta, kun Teddy huusi apua, koska oli putoamaisillaan jyrk\xc3\xa4nteelt\xc3\xa4 alas._NEWLINE_Lukuisat viholliset aiheuttavat Nallelle ja h\xc3\xa4nen yst\xc3\xa4villeen hankaluuksia numerosta toiseen. Sarjan alkuper\xc3\xa4inen konna on "ilkeyden maailmanmestariksi" nimetty Susi (Vargen), josta my\xc3\xb6hemmin 1970-luvulla tuli kiltti. Er\xc3\xa4s pitk\xc3\xa4aikaisimmista vihollisista on Kroisos Myyr\xc3\xa4 (Kr\xc3\xb6sus Sork). Kroisos, joka alun perin tunnettiin suomeksi nimell\xc3\xa4 Johtaja myyr\xc3\xa4, on rikas, ahne ja ilke\xc3\xa4 pankkiiri ja liikemies. Kroisos Myyr\xc3\xa4n apureina toimivat metkumyyr\xc3\xa4t (aik. nimell\xc3\xa4 myyr\xc3\xa4nty\xc3\xb6l\xc3\xa4iset), jotka toimittavat konnant\xc3\xb6it\xc3\xa4 johtajansa k\xc3\xa4skyst\xc3\xa4. Muita roistoja ovat muun muassa Suden serkukset, Konna ja Koukku (Knocke och Smocke), merirosvot kapteeni Kenkku, Ketale, Kepuli ja Tunari sek\xc3\xa4 ilke\xc3\xa4 Kasimir Kettu (Reinard R\xc3\xa4v). Konnia ottaa kiinni poliisip\xc3\xa4\xc3\xa4llikk\xc3\xb6 Pontus Koppalakki alias Pontus Paukku (Pontus Kask). Hyvin usein Nalle pyyt\xc3\xa4\xc3\xa4 poliisip\xc3\xa4\xc3\xa4llikk\xc3\xb6\xc3\xa4, ettei konnia suljeta vankilaan vaan annetaan heille jokin ty\xc3\xb6rangaistus.\n_START_SECTION_\nSarjakuvan moraalista\n_START_PARAGRAPH_\nLehdess\xc3\xa4 esiintyv\xc3\xa4 Nallen koulu opettaa el\xc3\xa4imist\xc3\xa4, muista kulttuureista, maailmasta ja monista muista aiheista. Joskus aiheina ovat uskomukset ja Kilpisen n\xc3\xa4kemyst\xc3\xa4 ("En usko mit\xc3\xa4\xc3\xa4n mit\xc3\xa4 en tied\xc3\xa4") pidet\xc3\xa4\xc3\xa4n yleens\xc3\xa4 parempana kuin h\xc3\xa4nen naiivimpien yst\xc3\xa4viens\xc3\xa4._NEWLINE_Nalle ja h\xc3\xa4nen yst\xc3\xa4v\xc3\xa4ns\xc3\xa4 ovat vahvasti kiusaamista, rasismia ja v\xc3\xa4kivaltaa vastaan. Nalle ei ole vain maailman vahvin vaan my\xc3\xb6s kiltein ja toistaa usein "kukaan ei tule paremmaksi ly\xc3\xb6m\xc3\xa4ll\xc3\xa4". Sarja on t\xc3\xa4lt\xc3\xa4 osin ristiriitainen. Toisinaan Nalle ly\xc3\xb6 vihollisiaan tai k\xc3\xa4ytt\xc3\xa4\xc3\xa4 heit\xc3\xa4 kohtaan muuta v\xc3\xa4kivaltaa, esim. ripustaa norsun k\xc3\xa4rs\xc3\xa4st\xc3\xa4\xc3\xa4n roikkumaan. Usein jo pelkk\xc3\xa4 v\xc3\xa4kivallan uhka riitt\xc3\xa4\xc3\xa4 pelastamaan sankarit. Puheen tasolla Nalle vastustaa v\xc3\xa4kivaltaa, mutta toisaalta se on kuitenkin tarpeen "hyv\xc3\xa4n" puolustamiseksi._NEWLINE_Sarjan alkuper\xc3\xa4inen vihollinen Susi tuli lopulta Nallen yst\xc3\xa4v\xc3\xa4ksi, koska h\xc3\xa4nt\xc3\xa4 kohdeltiin hyvin. Toisinaan Susi kuitenkin ajautuu rikoksiin eik\xc3\xa4 Pomppi aina luota h\xc3\xa4neen. Er\xc3\xa4iss\xc3\xa4 sarjoissa muutkin yksitt\xc3\xa4iset viholliset ovat lopulta k\xc3\xa4\xc3\xa4ntyneet kilteiksi hyvin kohdeltuina. Nallen pahimmaksi viholliseksi on j\xc3\xa4\xc3\xa4nyt Kroisos Myyr\xc3\xa4, rikas kapitalisti. Kroisos tekisi mit\xc3\xa4 vain saadakseen lis\xc3\xa4\xc3\xa4 rahaa; h\xc3\xa4n on pett\xc3\xa4nyt mm. velje\xc3\xa4\xc3\xa4n ja enoaan rahan vuoksi. Kroisos Myyr\xc3\xa4\xc3\xa4 ei Nallen kiltteys ole onnistunut muuttamaan._NEWLINE_Sarjakuvissa on usein n\xc3\xa4hty hyv\xc3\xa4n\xc3\xa4 omansa jakaminen toisten kanssa. Sen sijaan liike-el\xc3\xa4m\xc3\xa4 k\xc3\xa4ytt\xc3\xa4\xc3\xa4 sarjassa toisinaan arveluttavia menetelmi\xc3\xa4, joita vastaan sankarit taistelevat. Kun viel\xc3\xa4 1970-luvulla julkaistiin joitakin koulusivuja, joissa oltiin Kiinan ja Vietnamin puolella, jotkut ovat p\xc3\xa4\xc3\xa4telleet sarjakuvan olevan kommunismin my\xc3\xb6nteinen. Riidan huippukohta saavutettiin, kun Ruotsin entinen p\xc3\xa4\xc3\xa4ministeri Carl Bildt (maltillinen kokoomus) antoi valtiovierailullaan Bill Clintonille Bamse-kravatin. Kun Nallelle syntyi lapsia, sarjakuvan huomio siirtyi paljolti perhe-el\xc3\xa4m\xc3\xa4n kuvaamiseen ja vasemmistosyyt\xc3\xb6kset v\xc3\xa4heniv\xc3\xa4t._NEWLINE_Ruotsissa rauhanpuolustajat protestoivat 2000-luvun alussa Boforsin RBS 23 BAMSE -ohjusj\xc3\xa4rjestelm\xc3\xa4lle annettua nime\xc3\xa4, koska heid\xc3\xa4n mukaansa v\xc3\xa4kivallattomuutta edustavan sarjakuvahahmon nime\xc3\xa4 ei pid\xc3\xa4 yhdist\xc3\xa4\xc3\xa4 aseisiin.\n_START_SECTION_\nAlkuper\xc3\xa4\n_START_PARAGRAPH_\nDon Marksteinin mukaan Nalle on kopioitu Anselmi Pandasta (Andy Panda), joka on samantapainen, isokorvainen nallehahmo, jonka yst\xc3\xa4v\xc3\xa4piiriin kuului samoin kilpikonna (nimelt\xc3\xa4 Winchester).'